“ยูนิเวอร์แซล ยูทีลิตี้ส์” บ.ย่อย EASTW ยื่นไฟลิ่ง หวังขายหุ้นเพิ่มทุน เทรด SET
"ยูนิเวอร์แซล ยูทีลิตี้ส์" ผู้ดำเนินธุรกิจหลักทางด้านกิจการน้ำประปาแบบครบวงจร ซึ่งเป็นบริษัทย่อย EASTW ยื่นไฟลิ่งกับ ก.ล.ต. หวังขายหุ้นเพิ่มทุน 420 ล้านหุ้น เข้าเทรด SET โดยมีบล. เมย์แบงก์ กิมเอ็ง (ประเทศไทย) เป็นที่ปรึกษาทางการเงิน
11 ธ.ค. 2558

สำนักงานคณะกรรมการกำกับหลักทรัพย์และตลาดหลักทรัพย์ เปิดเผยว่า บริษัท ยูนิเวอร์แซล ยูทีลิตี้ส์  จำกัด (มหาชน) ได้ยื่น Filing version แรกเมื่อวันที่ 9 ธันวาคม 2558 เนื่องจากบริษัทจะเสนอขายหุ้นเพิ่มทุนไม่เกิน 420 ล้านหุ้น
โดยเสนอขายประชาชนทั่วไปไม่น้อยกว่า 353 ล้านหุ้น และอีกจำนวนไม่เกิน 67 ล้านหุ้น เสนอขายผู้ถือหุ้นของบริษัท จัดการและพัฒนาทรัพยากรน้ำภาคตะวันออก จำกัด (มหาชน) หรือ EASTW (Pre-emptive Right) โดยมีอัตราส่วน 25 หุ้น EASTW ต่อ 1 หุ้นเพิ่มทุนของบริษัท โดยจะเสนอขายในราคาเดียวกับที่เสนอขายประชาชนทั่วไป
ทั้งนี้ บริษัทมีความประสงค์จะขอเข้าจดทะเบียนในตลาดหลักทรัพย์แห่งประเทศไทย (SET)  โดยมีบล. เมย์แบงก์ กิมเอ็ง (ประเทศไทย) เป็นที่ปรึกษาทางการเงิน และเป็นผู้จัดการการจัดจำหน่ายและรับประกันการจำหน่าย
อนึ่ง บริษัท ยูนิเวอร์แซล ยูทีลิตี้ส์ เป็นบริษัทย่อยของ EASTW โดยบริษัทดำเนินธุรกิจหลักทางด้านกิจการน้ำประปาแบบครบวงจร มีเป้าหมายที่จะให้ประชาชนได้มีน้ำประปาใช้ในการอุปโภคและบริโภคอย่างทั่วถึง ปัจจุบันบริษัทฯมีบริษัทย่อย 4 บริษัท ได้แก่ บริษัท ประปาฉะเชิงเทรา จำกัด, บริษัท ประปาบางปะกง จำกัด, บริษัท ประปานครสวรรค์ จำกัด และบริษัท เอ็กคอมธารา จำกัด  โดยบริษัทถือหุ้นบริษัทย่อยแห่งละ 99.99% ยกเว้นบริษัท เอ็กคอมธารา จำกัด ซึ่งบริษัทถือหุ้นในสัดส่วน 90.07% โดยบริษัท และบริษัทย่อยประกอบธุรกิจผลิตและจำหน่ายน้ำประหาเพื่อขายให้แก่หน่วยงานราชการที่เกี่ยวข้อง
สำหรับผลการดำเนินงานของบริษัทฯงวด 9 เดือนปี 2558 มีสินทรัพย์รวม 4,686.99 ล้านบาท หนี้สินรวม 3,232.07 ล้านบาท และส่วนของผู้ถือหุ้น 1,454.93 ล้านบาท  โดยมีรายได้จากการขายและการให้บริการ 892.21 ล้านบาท และมีกำไรสุทธิ 132.33 ล้านบาท
โดย ณ วันที่ 9 ก.ย.2558 บริษัทมีทุนจดทะเบียน 930 ล้านบาท แบ่งเป็นหุ้นสามัญ 930 ล้านหุ้น  และมีทุนที่ออกและชำระแล้ว 510 ล้านบาท แบ่งเป็นหุ้นสามัญ 510 ล้านหุ้น มูลค่าที่ตราไว้หุ้นละ 1 บาท
ทั้งนี้ผู้ถือหุ้นรายใหญ่ของบริษัท ณ วันที่ 9 ก.ย.2558 คือ EASTW ถือหุ้น 509,999,930 หุ้นหรือคิดเป็น 99.99% ภายหลังจากการเสนอขาย IPO ครั้งนี้แล้วจะลดสัดส่วนการถือหุ้นลงเหลือ 54.84%
ขณะที่บริษัทมีนโยบายการจ่ายเงินปันผลให้แก่ผู้ถือหุ้นในอัตราไม่น้อยกว่าร้อยละ 30 ของกำไรสุทธิจากงบเฉพาะกิจการภายหลังหักภาษีเงินได้นิติลุคคล และเงินสำรองต่าง ๆ ทุกประเภทตามที่กำหนดไว้ในกฏหมายและข้อบังคับของบริษัท